## Les Arts reunix la pròxima temporada els directors d’orquestra més destacats del circuit internacional i proposa un ambiciós programa simfònic

*** La formació comptarà amb Sir John Eliot Gardiner, Daniele Gatti, Philippe Jordan, Fabio Luisi o Gustavo Gimeno com a batutes invitades
* Els repertoris inclouen la *Quinta* de Mahler, l’*Octava* de Bruckner, la integral simfònica de Brahms i *La infància de Crist*, de Berlioz**

El Palau de les Arts Reina Sofia fa la seua aposta més gran pel repertori simfònic en la temporada 2025-2026, en la qual l’Orquestra de la Comunitat Valenciana (OCV) oferirà deu programes amb els directors més destacats del circuit internacional i les obres més ambicioses.

Sir Mark Elder, en el seu primer any com a titular, lidera la nòmina de batutes juntament amb Sir John Eliot Gardiner, Daniele Gatti, Gustavo Gimeno, Philippe Jordan, Fabio Luisi, Cornelius Meister i Dima Slobodeniuk, que dirigixen peces de Beethoven, Berlioz, Brahms, Bruckner, Txaikovski, Mahler, Sibelius i Stravinski.

Cornelius Meister se suma a les commemoracions dels 20 anys de Les Arts amb una gira del 18 al 20 de setembre que portarà l’OCV fins a Requena, Altea i Cullera, respectivament. Per a estos concerts proposa un programa que inclou la *Quarta simfonia* de Txaikovski i el *Concert per a flauta, arpa i orquestra* de Mozart, que repetirà com a colofó durant la jornada de portes obertes prevista per al 21 de setembre.

Sir Mark Elder protagonitza dos cites d’envergadura, que tindran la seua rèplica en l’Auditori i Palau de Congressos de Castelló. El mes d’octubre, els dies 23 i 24, el mestre anglés inicia la temporada d’abonament amb dos obres cabdals del repertori simfònic, la *Simfonia Praga* de Mozart i *Das Lied von der Erde* de Mahler, amb Sasha Cooke i David Butt Philipp.

Per al seu segon concert de la temporada, en febrer de 2026, el titular de Les Arts proposa *L’enfance du Christ*. L’oratori per a solistes, cor, orquestra i òrgan d’Hector Berlioz, en el qual la música sublima el relat dels primers anys de vida de Jesús de Natzaret.

El 12 de novembre tindrà lloc el debut amb l’OCV d’una de les grans llegendes de la direcció, Sir John Eliot Gardiner, figura indiscutible en la música antiga i barroca que sobreïx també per les seues incursions en l’òrbita del romanticisme, com demostrarà en una proposta amb la *Quinta* de Sibelius i la *Sexta* de Dvořák.

Després del seu *Rèquiem* de Verdi en 2021, Daniele Gatti, nom de referència dins de la tradició italiana, torna a Les Arts amb el repte de dirigir la integral simfònica de Johannes Brahms amb l’OCV, que repartirà en sengles concerts els dies 18 i 20 de novembre a València; i el 19 i 21 de novembre a Castelló de la Plana.

El retorn de Fabio Luisi en desembre és una altra de les cites esperades del programa de ‘Les Arts és Simfònic’. Després del seu monogràfic de Strauss, el mestre genovés s’endinsa en un dels grans simfonistes del segle XX, com Anton Bruckner, amb la versió original de l’*Octava*, una de les partitures més compromeses del repertori, que oferirà a València el 18 de desembre i, un dia més tard, a Castelló de la Plana.

L’Orquestra de la Comunitat Valenciana comença 2026 amb la visita del director titular de la Staatsoper de Viena, Philippe Jordan, que oferirà el 3 de gener un concert amb el qual se celebrarà l’inici de l’any nou. Per a l’ocasió s’interpretarà la *Simfonia Haffner,* de Mozart i la *Quinta* de Mahler, peça inèdita per a la formació de Les Arts.

El mestre rus establit a Finlàndia Dima Slobodeniouk dedica el seu primer concert a Jean Sibelius amb la seua *Primera simfonia* i *El cigne de Tuonela*, que connectarà amb el *Concert per a violoncel*, d’Elgar, i la interpretació del violoncel·lista espanyol Pablo Ferrández. El concert tindrà lloc el 5 de març en Les Arts i el dia 6 a Castelló de la Plana.

Javier Perianes i l’Orquestra de la Comunitat Valenciana arribaran en maig amb els concerts per a piano de Beethoven. En concret, els dies 14 i 15 de maig a València i el 16 i 17 a Castelló de la Plana.

Com a clausura de la temporada simfònica, Gustavo Gimeno conjumina, el 18 de juny en l’Auditori, la fascinació de Ravel per l’espanyol, en *Rapsodie espagnole*, amb el folklore de les *Siete canciones populares españolas* de Falla, en la veu de Marianne Crebassa, en una vetlada amb una segona part dedicada a *L’ocell de foc,* de Stravinski.

Fecha: 09/08/2025